Diari Oficial de la Generalitat Valenciana


Sumari del DOGV 3978, del 11-04-2001 (2001/3199)

ORDRE de 28 de març de 2001, de la Conselleria de Benestar Social, per la qual es convoca, per a l'any 2001, concurs públic per a la concessió d'ajudes per a l'adquisició de material bibliogràfic, equipament informàtic i mobiliari dels centres d'informació juvenil adscrits a la Xarxa de Serveis d'Informació Juvenil de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3978

Data del DOGV
:   11-04-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/3199


Data del document
:   11-04-2001

Organisme emissor
:   Conselleria de Benestar Social

Tipus de document
:   Ordre

Descriptors 

:   * centre de documentació
    * biblioteca
    * xarxa d'informació
    * indústria del llibre
    * suport econòmic
    * jove
    * equip informàtic
    * ajuda pública

ORDRE de 28 de març de 2001, de la Conselleria de Benestar Social, per la qual es convoca, per a l'any 2001, concurs públic per a la concessió d'ajudes per a l'adquisició de material bibliogràfic, equipament informàtic i mobiliari dels centres d'informació juvenil adscrits a la Xarxa de Serveis d'Informació Juvenil de la Comunitat Valenciana. [2001/3199]
  
La Llei 4/1989, de 26 de juny, de la Generalitat Valenciana, per la qual es va crear l'Institut Valencià de la Joventut com a òrgan encarregat de l'execució i de la coordinació de la política de joventut a la Comunitat Valenciana, estableix en l'article 3, com una de les funcions del dit organisme, la de fer arribar als jóvens la informació, la documentació i l'assessorament necessaris per tal de dur a terme les seues iniciatives i exercir els seus drets.
  
Prenent com a base d'aquests drets i competències, i com a conseqüència de la necessitat d'atendre la demanda informativa del sector juvenil, a la Comunitat Valenciana han sorgit una sèrie d'iniciatives dirigides a cobrir aquesta demanda, per la qual cosa cal arbitrar ajudes tendents a garantir que la prestació d'aquest servei al col·lectiu juvenil es realitze en condicions idònies.
  
En virtut d'això i de conformitat amb les atribucions que em confereix l'article 35 de la Llei 5/1983, de 30 de desembre, de Govern Valencià i l'article 47.11 del text refós de la Llei d'Hisenda Pública de la Generalitat Valenciana,
  
ORDENE
  
Primer
  
Es convoca concurs públic per a la concessió d'ajudes per a l'adquisició de material bibliogràfic, equipament informàtic i mobiliari dels centres d'informació juvenil adscrits a la Xarxa de Serveis d'Informació Juvenil de la Comunitat Valenciana, i s'aproven les bases per les quals es regirà, que figuren com a annex I, i el model de sol·licitud, que s'inclou com a annexos II i III de la present ordre.
  
Segon
  
Les ajudes que es convoquen es finançaran a càrrec de la línia de subvenció SE000027 del pressupost de l'Institut Valencià de la Joventut per al 2001, amb un import global màxim de 18.503.785 de pessetes.
  
DISPOSICIONS FINALS
  
Primera
  
Es faculta el director general de l'Institut Valencià de la Joventut perquè dicte totes les instruccions i les resolucions que siguen necessàries per al desplegament i l'execució del que preveu aquesta ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors a partir de l'endemà de la seua publicació en el Diari Oficial de la Generalitat Valenciana, d'acord amb el que estableix la Llei 29/1998, de 13 de juliol, Reguladora de la Jurisdicció Contenciosa Administrativa.
  
Potestativament, s'hi podrà interposar recurs de reposició, davant de la Conselleria de Benestar Social, en el termini d'un mes comptador a partir de l'endemà de la publicació d'aquesta ordre, segons el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 28 de març de 2001
  
El conseller de Benestar Social,
  
RAFAEL BLASCO CASTANY
  
ANNEX I
  
Bases de la convocatòria
  
Primera. Objecte de les ajudes
  
1. Les ajudes que es convoquen estan destinades al finançament parcial de l'adquisició de material bibliogràfic, equipament informàtic i mobiliari dels centres d'Informació Juvenil durant l'exercici 2001.
  
2. Queda expressament exclosa d'aquestes ajudes l'adquisició de material fungible no inventariable, en concret l'adquisició pels conceptes següents:
  
- material d'oficina i papereria no inventariable;
  
- material per al normal funcionament i manteniment d'equips informàtics, ofimàtics, de transmissió i d'altres, com ara disquets, paper continu, etc.;
  
- subministrament d'aigua, gas, electricitat, telèfon, comunicacions i altres serveis;
  
- material divers de consum i reposició de caràcter periòdic, no inclòs en els apartats anteriors, com ara tríptics informatius, cartells, pancartes, etc.
  
Segona. Beneficiaris
  
Podran sol·licitar aquestes ajudes els organismes o entitats de caràcter públic o privat sense afany de lucre que disposen de centres d'informació juvenil adscrits a la Xarxa de Serveis d'Informació Juvenil de la Comunitat Valenciana.
  
Tercera. Quantia de les ajudes
  
Les ajudes podran abastar com a màxim el seixanta per cent del pressupost total de l'adquisició de material bibliogràfic, equipament informàtic i mobiliari dels centres d'informació juvenil, tot tenint en compte el crèdit disponible que, en cas de ser insuficient, es podrà prorratejar entre tots els beneficiaris.
  
Quarta. Sol·licitud i termini
  
La sol·licitud s'emplenarà en el model que figura en l'annex II. El model normalitzat de sol·licitud estarà també a disposició dels sol·licitants a les seus de l'IVAJ d'Alacant (plaça de Sant Cristòfol, 8 i 10, baixos, 03918), de Castelló (carrer dels Orfebres Santalínea, 2, 12131) i de València (carrer de l'Hospital, 11, València, 46780), o bé s'hi podrà accedir a través de la pàgina web de l'IVAJ, adreça: www.gva.es/ivaj
  
2. La sol·licitud haurà d'anar acompanyada de la documentació següent:
  
A) Entitats locals i altres organismes o entitats de caràcter públic:
  
- Certificat de l'interventor municipal o de l'òrgan competent en què conste la part del pressupost de l'exercici 2001 dedicada al Centre d'Informació Juvenil (CIJ) segons el model que, amb caràcter orientatiu, s'inclou en l'annex III d'aquesta ordre.
  
- Memòria detallada relativa a les activitats promogudes durant l'any 2000 que incloga, per tal de ser valorada: dades sobre el funcionament general del CIJ i dels serveis que presta, relació de les activitats realitzades des del CIJ durant l'any 2000, horari d'atenció al públic i publicacions realitzades.
  
- Inventari o relació de l'equipament actual del CIJ segons el model que, amb caràcter orientatiu, s'inclou en l'annex III d'aquesta ordre.
  
- Programa d'actuació en matèria d'informació juvenil que incloga una succinta descripció de les actuacions que es preveu realitzar des del CIJ durant l'any 2001.
  
- Programa d'inversions i/o adquisicions previstes per a l'any 2001, en què s'indiquen els béns que es preveu adquirir per al CIJ durant l'exercici 2001 i/o les inversions previstes.
  
- Cas que les activitats dutes a terme des del CIJ tinguen projecció comarcal, documentació que així ho acredite.
  
B) Entitats de caràcter privat sense afany de lucre:
  
- Certificat del tresorer o de l'òrgan competent amb el vistiplau del president, en què conste la part del pressupost de l'entitat corresponent a l'exercici 2001 dedicada al Centre d'Informació Juvenil (CIJ), segons el model que, amb caràcter orientatiu, s'inclou en l'annex III d'aquesta ordre.
  
- Memòria detallada relativa a les activitats promogudes durant l'any 2000 que incloga, per tal de ser valorada: dades sobre el funcionament general del CIJ i dels serveis que presta, relació de les activitats realitzades des del CIJ durant l'any 2000, horari d'atenció al públic i publicacions realitzades.
  
- Inventari o relació de l'equipament actual del CIJ segons el model que, amb caràcter orientatiu, s'inclou en l'annex III d'aquesta ordre.
  
- Programa d'actuació en matèria d'informació juvenil que incloga una succinta descripció de les actuacions que es preveu realitzar des del CIJ durant l'any 2001.
  
- Programa d'inversions i/o adquisicions previstes per al 2001 en què s'indiquen els béns que es preveu adquirir per al CIJ durant l'exercici 2001 i/o de les inversions previstes.
  
- Cas que les activitats dutes a terme des del CIJ tinguen projecció comarcal, documentació que així ho acredite.
  
3. Si els documents exigits ja estigueren en poder de l'Institut Valencià de la Joventut, el sol·licitant es podrà acollir al dret que estableix l'article 35.f) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'indique la data i l'òrgan o dependència en què van ser presentats o, si escau, emesos, i si no hagueren transcorregut més de cinc anys des de l'acabament del procediment a què corresponguen.
  
4. Les sol·licituds es podran presentar al Registre de l'Institut Valencià de la Joventut (carrer de l'Hospital, 11, València, 46629), al de les unitats territorials d'Alacant (plaça de Sant Cristòfol, 8 i 10, baixos, 03556) o de Castelló (carrer dels Orfebres Santalínea, 2, 12566); o en qualsevol dels llocs que preveu l'article 38.4 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú.
  
En cas d'enviament per correu certificat, la presentació de la documentació a l'oficina de correus corresponent s'haurà de fer d'acord amb el que disposa l'article 31 del Reial Decret 1.829/1999, de 31 de desembre, en sobre obert, per tal que l'exemplar destinat a l'IVAJ siga datat i segellat abans de ser certificat. Cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella en què tinga entrada al Registre de l'Institut Valencià de la Joventut.
  
5. El termini de presentació de sol·licituds serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana. L'incompliment d'aquest termini determinarà la no-admissió de la sol·licitud.
  
6. Només s'admetrà una sol·licitud per entitat independentment del nombre de centres d'Informació Juvenil dels quals siga titular. Cas que una mateixa entitat presente diverses sol·licituds, l'òrgan competent podrà acordar-ne l'acumulació de conformitat amb el que preveu l'article 73 de la Llei 30/1992, de 30 de novembre, de Règim Jurídic de les Administracions Públiques i del Procediment Administratiu Comú.
  
Cinquena. Tramitació
  
1. La instrucció del procediment correspondrà al Servei de Gestió i Planificació de Programes de l'Institut Valencià de la Joventut, que podrà demanar al sol·licitant l'aportació addicional de tots els documents o les dades aclaridores que es consideren necessaris per a l'examen de la sol·licitud presentada.
  
2. Quan la sol·licitud no reunisca els requisits exigits o no s'hi adjunte la documentació que, d'acord amb aquesta ordre, resulte exigible, es notificarà al sol·licitant perquè, de conformitat amb el que disposa l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, en el termini de deu dies, comptadors a partir del dia següent a la recepció de la notificació, n'esmene la falta o hi adjunte els documents preceptius, amb indicació que, si no ho fera en el termini previst, es considerarà que ha desistit de la seua petició, després de la resolució del director general de l'Institut Valencià de la Joventut que prèviament s'haurà de dictar en els termes que preveu l'article 42 de la Llei esmentada.
  
Sisena. Comissió Avaluadora
  
1. Per a l'estudi i valoració de les sol·licituds acollides a la present ordre es constituirà una Comissió Avaluadora formada per cinc persones anomenades pel director general de l'IVAJ entre el personal al servei de l'Institut.
  
La resolució per la qual es determine la composició nominal de la Comissió Avaluadora es publicarà en el Diari Oficial de la Generalitat Valenciana.
  
2. El funcionament de la Comissió Avaluadora s'ajustarà a les normes contingudes en els articles del 22 al 27 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Per tal de facilitar l'anàlisi de les sol·licituds presentades, la Comissió Avaluadora podrà demanar als sol·licitants la informació addicional que considere necessària.
  
4. La Comissió Avaluadora elevarà al director general de l'IVAJ una proposta de resolució que contindrà una relació dels sol·licitants per als quals es proposa la concessió de subvenció i la seua quantia, i també d'aquells per als quals es proposa la denegació de la subvenció sol·licitada, i haurà d'especificar en les conclusions una valoració dels criteris emprats en tal distribució, d'acord amb el que preveu la base huitena d'aquesta ordre.
  
Setena. Resolució
  
1. El director general de l'IVAJ, a la vista de la proposta de la Comissió Avaluadora, resoldrà les sol·licituds d'ajudes presentades a l'empara del que disposa aquesta ordre. La denegació de l'ajuda haurà de ser motivada i les raons es faran constar en la resolució, i en tot cas els fonaments de la resolució que s'adopte hauran de quedar acreditats en el procediment.
  
2. El termini màxim de resolució serà de sis mesos, comptadors a partir de l'endemà del dia en què acabe el termini de presentació de sol·licituds. Si, transcorregut el dit termini, no s'haguera dictat resolució expressa, les sol·licituds presentades es podran entendre desestimades, sense perjudici de l'obligació de resoldre que estableix l'article 42.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
3. La resolució de la convocatòria es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
4. L'eficàcia de la concessió de les ajudes quedarà supeditada al compliment dels termes i les condicions de la concessió. La no presentació de la justificació de la despesa en el termini fixat donarà lloc a la pèrdua de la subvenció i consegüent revocació.
  
Huitena. Criteris de valoració
  
Per a la concessió de subvencions es tindran en compte els criteris següents:
  
a) Serveis que presta el CIJ (fins a 20 punts)
  
b) Si el servei té projecció comarcal (fins a 10 punts)
  
c) Equipament que té el CIJ (fins a 5 punts)
  
Novena. Justificació i pagament
  
1. El pagament d'aquestes ajudes s'efectuarà en una sola vegada, després de la justificació del seu ús, per a la qual cosa els beneficiaris hauran de presentar la documentació següent:
  
A) Entitats locals i altres organismes o entitats de caràcter públic:
  
- Factures reglamentàries segons la normativa vigent o justificants de les despeses efectuades durant l'exercici 2001 per l'import total del pressupost d'adquisició de material bibliogràfic, equipament informàtic i mobiliari del Centre d'Informació Juvenil consignat en l'apartat F de la sol·licitud. Les entitats locals podran substituir la documentació esmentada per un certificat de l'interventor/secretari de la corporació local, en què s'indiquen les despeses que corresponguen a adquisicions de material bibliogràfic, equipament informàtic i mobiliari del Centre d'Informació Juvenil realitzades durant l'exercici 2001, amb indicació del perceptor, o creditor si escau, el concepte i l'import, segons el model que, orientativament, s'inclou en l'annex III d'aquesta ordre.
  
- Si la quantia de l'ajuda supera les 300.000 pessetes i cas que resulte exigible, certificats acreditatius que en el moment de la concessió es trobaven al corrent en les obligacions tributàries i davant de la Seguretat Social, de conformitat amb el que estableix l'ordre de 30 de maig de 1996, de la Conselleria d'Economia i Hisenda (DOGV núm. 2.775 de 21.06.96) i en la forma prevista pel Reial Decret 390/1996, d'1 de març, de desplegament parcial de la Llei 13/1995, de 18 de maig, de Contractes de les Administracions Públiques (BOE núm. 70 de 21.03.96).
  
- Fitxa de dades bancàries, emplenada per l'entitat bancària en què es sol·licite l'ingrés de la subvenció.
  
B) Entitats de caràcter privat sense afany de lucre:
  
- Factures reglamentàries segons la normativa vigent o justificants de les despeses efectuades durant l'exercici 2001 per l'import total del pressupost d'adquisició de material bibliogràfic, equipament informàtic i mobiliari del Centre d'Informació Juvenil consignat en l'apartat F de la sol·licitud.
  
- Quan la quantia de l'ajuda supere les 300.000 pessetes i cas que resulte exigible, certificats acreditatius que en el moment de la concessió es trobaven al corrent en les obligacions tributàries i davant de la Seguretat Social, de conformitat amb el que estableix l'ordre de 30 de maig de 1996, de la Conselleria d'Economia i Hisenda (DOGV núm. 2.775 de 21.06.96) i en la forma prevista pel Reial Decret 390/1996, d'1 de març, de desplegament parcial de la Llei 13/1995, de 18 de maig, de Contractes de les Administracions Públiques (BOE núm. 70 De 21.03.96).
  
- Fitxa de dades bancàries, emplenada per l'entitat bancària en què es sol·licite l'ingrés de la subvenció.
  
Tota la documentació sol·licitada en els apartats anteriors que no siga original, haurà de ser compulsada.
  
2. La justificació s'haurà de realitzar en el termini que s'establisca a l'efecte en la resolució de concessió de les ajudes.
  
Deu. Obligacions dels beneficiaris
  
Els beneficiaris de les ajudes hauran de complir les obligacions següents:
  
a) Realitzar l'activitat o adoptar el comportament que fonamenta la concessió de la subvenció.
  
b) Acreditar davant de l'Institut Valencià de la Joventut la realització de l'activitat i el compliment dels requisits i les condicions que determinen la concessió o el gaudi de l'ajuda, en la forma en què determine aquesta ordre.
  
c) Comunicar les modificacions que es produïsquen en el desplegament del programa subvencionat.
  
d) Admetre la presència de supervisors de l'Institut Valencià de la Joventut.
  
e) Sotmetre's a les actuacions de control financer que corresponen a la Intervenció General, en relació amb les ajudes concedides.
  
f) Aportar la part inversió que no subvencione l'Institut Valencià de la Joventut.
  
g) Comunicar, a l'Institut Valencià de la Joventut, l'obtenció de subvencions o ajudes per a la mateixa finalitat, procedents de qualssevol administracions o ens públics.
  
h) De conformitat amb el que estableix l'ordre de 30 de maig de 1996, de la Conselleria d'Economia i Hisenda, i cas que siga exigible, acreditar, prèviament al cobrament, que en el moment de l'atorgament de l'ajuda es trobaven al corrent de les seues obligacions tributàries i davant de la Seguretat Social.
  
i) Complir totes les obligacions que hi haja previstes per al règim de subvencions i ajudes públiques, que siguen aplicables a aquesta ordre, de conformitat amb el que disposa el Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana i la resta de legislació concordant i d'aplicació.
  
Onze. Revocació o minoració de l'ajuda
  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió.
  
2. L'incompliment pel beneficiari dels requisits i condicions que van donar lloc a l'atorgament de l'ajuda, i també la no presentació de la documentació justificativa assenyalada en la base novena d'aquesta ordre dins del termini establit a l'efecte, donarà lloc al corresponent procediment de revocació de l'ajuda concedida. En la tramitació del procediment es garantirà, en tot cas, el dret de l'interessat a l'audiència.
  
3. L'ajuda concedida es minorarà proporcionalment, cas que la justificació de les despeses no abaste el total de les previstes en el pressupost d'adquisició que es subvenciona.
  
Dotze. Reintegrament de les quantitats obtingudes
  
1. L'import de les subvencions regulades en aquestes bases en cap cas no podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que durà a terme el beneficiari.
  
En aquest cas, si l'ajuda principal és l'atorgada per la Generalitat Valenciana, procedirà el reintegrament de l'excés obtingut sobre el cost de l'activitat duta a terme.
  
2. Així mateix, procedirà el reintegrament de les quantitats percebudes i l'exigència de l'interés de demora des del moment del pagament de la subvenció, d'acord amb el procediment instruït a l'efecte, en què es garantirà el dret de l'interessat a l'audiència, en els següents casos:
  
a) Obtenció de la subvenció sense reunir-hi les condicions requerides.
  
b) Incompliment de la finalitat per a la qual es va concedir la subvenció.
  
c) Incompliment de les condicions imposades als beneficiaris amb motiu de la concessió de la subvenció.
  
Tretze. Acceptació de les bases
  
La participació en aquesta convocatòria implica l'acceptació de les bases que la regulen.